喜晴
作者：章甫
朝代：宋

paragraphs: 連山春雨來，徑滑不容足。
行人相攀援，泥濘及馬腹。
欲往不得前，野店可投宿。
朝來天宇佳，笑語聞童僕。
宣城半程耳，山路聽詰曲。
自別賢主人，三歲如轉燭。
應煩倒屣迎，喜氣見眉目。
新堂幾日成，春酒此時熟。
珠璣傾錦囊，塵埃拂楸局。
上饒千里遠，策蹇許追逐。
北歸預可料，詩作牛腰束。